### מדריך למורה

### מסכת סוכה פרק ב משנה ה

# אכילת עראי ושתיית עראי מחוץ לסוכה

העיסוק המרכזי של משנתנו הוא בדין שבו הסתיימה המשנה הקודמת – "אוכלין ושותין עראי מחוץ לסוכה". דרך אגב, אנו לומדים מהתנהגותו של רבי צדוק על ההיתר לאכול לחם ללא נטילה כשאוחזים את הלחם במפה, ואת דעתו בעניין כמות הלחם המחייבת ברכת המזון.

**משך ההוראה**: שיעור אחד

נוסח המשנה

## מַּעֲשֶׂה וְהֵבִיאוּ לוֹ לְרַבָּן יוֹחָנָן בֶּן זַכַּאי לִטְעֹם אֶת הַתַּבְשִׁיל,

## וּלְרַבָּן גַּמְלִיאֵל שְׁתֵּי כוֹתָבוֹת וּדְלִי שֶׁל מָיִם,

## וְאָמְרוּ: הַעֲלוּם לַסֻּכָּה.

## וּכְשֶׁנָּתְנוּ לוֹ לְרַבִּי צָדוֹק אֹכֶל פָּחוֹת מִכַּבֵּיצָה,

## נְטָלוֹ בַּמַּפָּה, וַאֲכָלוֹ חוּץ לַסֻּכָּה, וְלֹא בֵּרַךְ אַחֲרָיו.

מבנה:

1. חלוקת המשנה לרישא ולסיפא.
2. על מי מסופר ברישא ועל מי מסופר בסיפא?

תוכן

לפני לימוד הרישא נזכיר את מה שלמדנו בסוף המשנה הקודמת – שמותר לאכול ולשתות באופן עראי מחוץ לסוכה.

רישא:

## מַּעֲשֶׂה וְהֵבִיאוּ לוֹ לְרַבָּן יוֹחָנָן בֶּן זַכַּאי לִטְעֹם אֶת הַתַּבְשִׁיל,

## וּלְרַבָּן גַּמְלִיאֵל שְׁתֵּי כוֹתָבוֹת וּדְלִי שֶׁל מָיִם,

## וְאָמְרוּ: הַעֲלוּם לַסֻּכָּה.

ברישא מובא חלק א של המעשה. רבן יוחנן בן זכאי ורבן גמליאל לא רצו לאכול אכילת עראי מחוץ לסוכה אף על פי שהדבר מותר. כיצד אנו יודעים שמדובר באכילת ושתיית עראי? נדייק במילים: לרבן יוחנן בן זכאי לא נתנו לאכול תבשיל אלא רק **לטעום**, ואילו לרבן גמליאל נתנו **כותבות** (-תמרים) ו**מים**, שהם דברים שתמיד נחשבים אכילת עראי.

נעלה את השאלה – אם מדובר באכילת עראי – מדוע אמרו להעלות את המאכלים לסוכה? והתשובה – הם **החמירו על עצמם**!

סיפא:

בסיפא של המשנה אנו לומדים על רבי צדוק, שמהתנהגותו נלמדו כמה הלכות (חשוב להדגיש בפני התלמידים שחלק מהדברים שרבי צדוק עשה לא נפסקו להלכה, וכפי שנפרט בהמשך).

1. וּכְשֶׁנָּתְנוּ לוֹ לְרַבִּי צָדוֹק אֹכֶל **פָּחוֹת מִכַּבֵּיצָה**,

כאן נגדיר שכביצה זו כמות לחם השווה לשתי פרוסות לחם של ימינו (יש בכך כמה דעות בהלכה, והלכנו לפי הדעה המקובלת על רוב הפוסקים), ומכאן שרבי צדוק אכל פחות **משתי פרוסות לחם**. זהו נתון חשוב ושווה להתעכב עליו.

1. נְטָלוֹ בַּמַּפָּה,

מדוע נטל רבי צדוק את הלחם במפה ולא נגע בו? התשובה היא שכך הוא נפטר מנטילת ידיים. נדגיש שלהלכה זהו פתרון מקובל רק במצב שאין מים במרחק סביר, ולא פתרון למצבים שגרתיים!

1. וַאֲכָלוֹ חוּץ לַסֻּכָּה,

לאחר שהגדרנו שרבי צדוק אכל פחות מכביצה, הרי שברור למה מותר היה לו לאכול מחוץ לסוכה – זוהי כמות לא גדולה ולכן האכילה נחשבת אכילת עראי. (בחבורת התלמידים יידרשו להבין זאת בשאלה סגורה, ולא בשאלה פתוחה, מפני שזו נקודה מעט קשה)

1. וְלֹא בֵּרַךְ אַחֲרָיו.

האם ייתכן שרבי צדוק שכח לברך? האם ייתכן שצדיק כמו רבי צדוק לא הקפיד לברך כראוי? ודאי שלא! אז מה פשר התנהגותו? נלמד את התלמידים בחכמים נחלקו מהו שיעור האכילה שאחריו חייבים לברך ברכת המזון, יש שסברו שאחרי אכילת כזית (=פרוסת לחם אחת של ימינו) ויש שסברו שרק אחרי אכילת כביצה (=שתי פרוסות), כמובן, רבי צדוק היה בדעה השנייה. **נדגיש היטב שההלכה נקבעה, אחרי ימיו של רבי צדוק, לפי הדעה שמברכים ברכת המזון אחרי אכילת כזית!**

משמעות

רבן יוחנן בן זכאי ורבן גמליאל החמירו על עצמם, כלומר מתוך רצון להדר במצווה לא אכלו בסוכה אפילו שהדבר מותר.

נתבונן בערך של להדר במצוות ולהחמיר על עצמנו אפילו יותר ממה שנתבקשנו. בחוברת הובאה דוגמא ל'החמרה' במצוות כיבוד הורים. כיצד נוכל להחמיר על עצמנו בקיום מצוות?

מושגי תוכן

**כביצה**

כמות אוכל שמוזכרת רבות במשנה ובהלכה ושווה לשתי פרוסות לחם של ימינו.

**נטלו במפה**

אדם שאוכל לחם ואינו נוגע בו אלא מחזיק אותו באמצעות מפה אינו חייב בנטילת ידיים (למעשה נוהגים כך רק אם לא ניתן להשיג מים במרחק סביר).

**שיעור האכילה שמברכים אחריו ברכת המזון**

לדעת חלק מהתנאים מי שאכל כזית (=פרוסת לחם אחת) מברך ברכת המזון, ואִילו לדעת תנאים אחרים, וביניהם רבי צדוק, רק מי שאכל כביצה (=שתי פרוסות לחם) מברך ברכת המזון. לאחר ימיו של רבי צדוק נקבעה ההלכה לפי הדעה שמי שאכל כזית מברך ברכת המזון.